《通刺师道弟》
宋代·陈宓

昔我先君子，受爵每惧盈。
国恩恨未报，遣训昭誓盟。
两兄既即世，与子相须生。
学问若过时，书剑两无成。
年各过五十，以恩厕簪缨。
出虽稍迟滞，亦忝半刺荣。
幸有旧田庐，勤俭可无营。
宦游要及物，闲居亦舒情。
乖隔逾一年，便风劳寄声。
愿言速加鞭，晨兴课归程。
有亲头已白，中夜梦纡萦。
日日迟尔至，一尊欢笑并。
五马固足恋，二毛还可惊。
幸有故园竹，霜葩娱弟兄。
岂务耳目玩，庶令心体平。
一瓢晏共饮，讨书托馀龄。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。